Preşedintele Camerei Deputaţilor, Liviu Dragnea, a declarat, miercuri, că avizul negativ al CSM la propunerea de revocare a şefei DNA nu e nicio surpriză pentru nimeni şi a susţinut că declaraţia preşedintelui Klaus Iohannis de la bilanţul DNA că nişte inculpaţi şi condamnaţi penal s-au unit pentru a-i discredita pe cei care i-au anchetat este falsă.

Reporter: E un semnal negativ faptul că CSM a dat aviz negativ propunerii de revocare a lui Tudorel Toader?

Liviu Dragnea: Cred că nu e nicio surpriză. Nu știu dacă e cineva în ţara asta care s-ar fi aşteptat să fie altfel.

Reporter: Luaţi în calcul să contestaţi dumneavoastră sau Guvernul un conflict de natură constituţională?

Liviu Dragnea: Să ajungem în acea realitate care deocamdata e virtuală. Și mai vorbim.

Legat de raportul întocmic de ministrul Tudorel Toader, președintele PSD a declarat: „E un raport care a fost făcut temeinic de ministrul care a intrat pe lanțul instituțional. La capătul lanţului se află preşedintele. O să vedem ce facem.”

Liviu Dragnea a susţinut că, şi după avizul negativ al CSM şi opoziţia totală faţă a magistraţilor de Tudorel Toader, acesta poate rămâne în continuare în funcţia de ministru al Justiţiei.

Întrebat despre declaraţia preşedintelui Klaus Iohannis de la bilanţul DNA că nişte inculpaţi şi condamnaţi penal s-au unit pentru a-i discredita pe cei care i-au anchetat, Liviu Dragnea a declarat: ”Este o declaraţie falsă şi, dacă va continua aşa, va greşi”.

CITIȚI ȘI: Klaus Iohannis: DNA - eficientă, contrar evaluării „subiective, tendențioase, partizane” făcute de „cineva”

VIDEO. Bilanțul activității DNA în 2017: 3.800 de dosare soluționate, 159,5 mil. euro confiscaţi, 713 condamnări

Întrebat dacă preşedintele va suporta şi consecinţele, Dragnea a replicat: ”Nu, nicio consecinţă. Greşeşte, atât”.

Chestionat în legătură cu faptul că prim-vicepreşedintele CE Frans Timmermans, care vine mâine la Bucureşti, a spus că aşteaptă explicaţii în legătură cu demersul de revocare a şefei DNA, liderul PSD a replicat: ”Să dau eu explicaţii? Dar n-aş putea să fiu eu arestat ca să închidem subiectul?”, notează News.ro.

(FOTO: Inquam Photos/ Octav Ganea)

Citiţi şi: Epuizarea "soluţiei Toader" împinge coaliţia spre o nouă capcană